MILL ทุ่ม 625 ลบ. ซื้อหุ้นคืน 10% หวังดันราคาฟื้น เริ่ม 31 ก.ค.นี้
MILL ทุ่ม 625 ลบ. ประกาศซื้อหุ้นคืน 10% บริษัทสภาพคล่องส่วนเกิน หวังดันราคาหุ้นฟื้น เริ่มแผน 31 ก.ค.-30 ม.ค.นี้
17 ก.ค. 2561

บริษัท มิลล์คอน สตีล จำกัด (มหาชน) หรือ MILL ระบุว่า คณะกรรมการบริษัทฯ เมื่อวานนี้ (16 ก.ค.61) มีมติอนุมัติโครงการซื้อหุ้นคืนเพื่อการบริหารทางการเงิน (Treasury Stocks) ภายในวงเงินสูงสุดไม่เกิน 625 ล้านบาท โดยมีจำนวนหุ้นที่จะซื้อคืนไม่เกิน 452 ล้านหุ้น พาร์หุ้นละ 0.40 บาท หรือคิดเป็นประมาณ 10% ของหุ้นที่จำหน่ายได้แล้วทั้งหมด กำหนดระยะเวลาซื้อหุ้นคืนตั้งแต่วันที่ 31 ก.ค.61 -30 ม.ค.62
ทั้งนี้ หลักเกณฑ์ในการกำหนดราคาหุ้นที่จะซื้อคืน โดยให้นำราคาหุ้นเฉลี่ยย้อนหลัง 30 วันก่อนวันที่บริษัทจะทำการเปิดเผยข้อมูลมาประกอบการพิจารณากำหนดราคาหุ้นด้วย โดยราคาซื้อคืนจะไม่เกินกว่าร้อยละ 115 ของราคาปิดของหุ้น เฉลี่ย 5 วันทำการซื้อขายก่อนหน้า ทั้งนี้ ราคาหุ้นเฉลี่ยย้อนหลัง 30 วันทำการ ตั้งแต่วันที่ 4 มิถุนายน 2561 ถึงวันที่ 13 กรกฎาคม 2561 เท่ากับ 1.38 บาทต่อหุ้น (ราคาปิดถัวเฉลี่ยถ่วงน้ำหนัก 30 วันทำการย้อนหลัง)
โดยบริษัททำการซื้อหุ้นคืนเพื่อเป็นการบริหารสภาพคล่องส่วนเกินของบริษัทให้เกิดประสิทธิภาพสูงสุด เพื่อเพิ่มอัตราผลตอบแทนให้แก่ส่วนของผู้ถือหุ้นและการเพิ่มกำไรต่อหุ้น อีกทั้งช่วยเพิ่มอุปสงค์ของหุ้นและอาจส่งผลให้ราคาหุ้นปรับตัวสูงขึ้น และเป็นโอกาสที่จะสร้างผลตอบแทนจากการลงทุน
ทั้งนี้ ภายหลัง 6 เดือน นับจากการซื้อหุ้นคืนเสร็จสิ้นบริษัทสามารถซื้อหุ้นคืนได้เสร็จสิ้นก่อนระยะเวลา 6 เดือนระยะเวลาที่จำหน่ายหุ้นคืนจะเริ่มต้นภายหลังพ้นกำหนด 6 เดือน นับจากวันที่ซื้อหุ้นคืนเสร็จสิ้น ทั้งนี้ คณะกรรมการบริษัทจะพิจารณากำหนดวันจำหน่ายหุ้นที่ซื้อคืนในภายหลังและจะแจ้งให้ผู้ถือหุ้นทราบต่อไป โดยจะเป็นการจำหน่ายในตลาดหลักทรัพย์แห่งประเทศไทย
ทั้งนี้ ข้อมูลล่าสุด ณ วันที่ 31 มี.ค. 2561 ตามงบการเงินเฉพาะกิจการของบริษัทมีกำไรสะสมจำนวน 1,116.46 ล้านบาทเงินสดและรายการเทียบเท่าเงินสดจำนวน 489.24 ล้านบาท และสินทรัพย์หมุนเวียนจำนวน 5,085.74 ล้านบาท โดยบริษัทมีหนี้สินที่ถึงกำหนดชำระภายใน 6 เดือนนับตั้งแต่เริ่มโครงการซื้อหุ้นคืนจำนวน 4,194.40 ล้านบาท ซึ่งเป็นหนี้สินหมุนเวียนและหนี้สินระยะยาวที่ครบกำหนดชำระ บริษัทมีรายการสั่งซื้อจากลูกค้ารองรับ (Log Order) แล้วทั้งหมดทำให้บริษัทสามารถหมุนเวียนมาเป็นรายได้เพื่อสามารถนำมาชำระหนี้ดังกล่าวได้ทั้งหมด
ขณะที่ บริษัทจะมีสภาพคล่องเพิ่มขึ้น 1,573.93 ล้านบาท หลังหักค่าใช้จ่ายจากการนำที่ดินที่ไม่ได้ใช้งานออกขายตามมติที่ประชุมคณะกรรมการ ครั้งที่ 3/2561 เมื่อวันที่ 14 พฤษภาคม 2561 จำนวน 285 ไร่ 20.4 ตารางวา มูลค่า 1,653.30 ล้านบาท ซึ่งคาดว่าจะดำเนินการแล้วเสร็จภายในเดือนกรกฎาคม 2561
นอกจากนี้ บริษัทยังคงเหลือวงเงินหมุนเวียนกับสถาบันการเงินที่สามารถเบิกใช้ได้อีกจำนวน 2,870.43 ล้านบาทดังนั้นบริษัทยังคงมีสภาพคล่องเพียงพอ ดังนั้นการซื้อหุ้นคืนจึงไม่มีผลกระทบต่อสภาพคล่องของบริษัทแต่อย่างใด
อนึ่งราคาหุ้น MILL ปรับตัวลดลงมาอย่างต่อเนื่องนับตั้งแต่เดือนธ.ค.2560 ซึ่งราคาหุ้นขึ้นไปสูงสุดที่ 1.77 บาท เมื่อวันที่ 7 ธ.ค.2560 และปรับตัวลดลงมาอย่างต่อเนื่อง